Hoop jy verjaar lekker, oom Frik du Preez | Netwerk24
Deur Dana Snyman 28 November 2020 00:00
Frik du Preez sal vir 'n mens altyd iewers anderkant ouderdom wees. Jý. Die een wat dinge anders op die rugbyveld kon maak.
Ek onthou hoe Huisgenoot, kort ná jou uittrede in 1971, 'n Frik du Preez-bylaag gepubliseer het. Ek was nege jaar oud, en ons het op Daniëlskuil in die Noord-Kaap gewoon, ver van als af. Die tydskrifte het eers op 'n Saterdag by ons uitgekom.
Hoe ek vroegoggend al op oom Mike Botha se kafee se trappies gesit en wag het vir die afleweringsbakkie met die tydskrifte om te kom.
Op die bylaag se voorblad sit jy op 'n perd se rug, met 'n Springbok-trui aan. Binne was 'n ander foto wat 'n mens nie kan vergeet nie – daardie foto van Wessel Oosthuizen waarop oom die All Black-skrumskakel Chris Laidlaw têkkel. Oom têkkel nie net vir Laidlaw nie, oom sit so half op Laidlaw se rug met oom se vuis teen sy agterkop, terwyl Albie Bates aan Laidlaw se bene hang. Laidlaw is daarna met harsingskudding van die veld af.
My pel Johnny Vertue wou in daardie tyd die toneel op ons grasperk laat herleef. Ons het net gesukkel om iemand te kry om die rol van Chris Laidlaw te vertolk. Op die ou end het ons die huiswerker se seuntjie oortuig om Laidlaw te wees, en ná die tyd het hy gehuil én gebloei. Hierdie land was toe net so anders as nou.
En jare later toe ontmoet ek jou en tannie Bess een middag in oom Robert Denton se losie op Loftus.
Jy is vir soveel van ons 'n voorbeeld van hoe om getrou aan jouself te bly en nie op te hou om redes te soek om te lag nie.
'n Mens moenie jou helde ontmoet nie, het ek al gedink. 'n Held stel jou net teleur. Met jou was dit anders. Later het julle my een naweek saamgenooi na 'n plaas naby Zeerust. Kleinjan het die bakkie bestuur. Kleinjan Masekoane wat by julle gewoon het vandat hy vyf jaar oud was en nou 'n suksesvolle man is.
Op pad Zeerust toe, op Koster, was 'n teken langs die pad: "Smash Panel Beaters". Ek onthou hoe jy dit hardop lees, en hoe ons lag. Smash Panel Beaters. Hoe dit 'n soort grap tussen ons geword het. Een sê dit net, dan lag ons. Smash Panel Beaters.
Op Zeerust het ons roomys gekoop. Jy wou 'n gewone ouwêreldse wafer hê. Jy was 12 jaar oud toe jy die eerste keer 'n roomys gesien het. Op Potgietersrus. Jy het arm naby Dwaalboom in die Bosveld grootgeword.
Nou ken en eer mense oor die wêreld heen jou ná al die jare steeds. Jy is 'n onwillige held, ek weet. Jy kon dinge op 'n rubyveld anders maak, maar dit het jóú nie anders gemaak nie. Jy weet ons almal gaan een of ander tyd die Smash Panel Beaters van die lewe nodig hê.
Ek hoop jy verjaar lekker vandag, en jy ontvang net soveel liefde as wat jy gee. Dankie daarvoor, oom.